Wa yǎ ó ḿbə̄ dzô nâ: "Mayi bɛ́d á bitaŋan míńkud, mə́ kə bəde étɔ̄á kúm dzáma átītiě Zāmbá á yób. Mayi kə́ tɔbɔ á ńkǒl étógán bəzambá á yób, ḿfág yǎ âkoé. 14Mayi bɛ́d a miǹkūd á yób, mayi vəgan ai ényɔ́ á nə̄ ózɔ̄ndɔ́m." 15Wa hḿ nyɔ̄ ō ḿbədə yǎ naa wasus édɔg bé, á tolendǒŋ á sí ! 16Ébá bə́sə báyén wā, və bə́ tóan wa bəbə, bâfɔmbɔ wa m̀bəŋ m̀bəŋ: ''Yə sə é mod sí ésə ě fodoban ai nyé nyɔ̄ a ? Ǎ kpeege bidzóē á sí, ǹsii[1] məyɔŋ ǹnén ? 17A m̀bə́ siligi miǹnam, a tsama bedzə̂dzalá, eki təge dzoge ńkōm nə́ ó dúgán á ńnam wóé. 18Miǹkúkúmá ya miǹnam, mísə təge ai səsalá, myâkad kə́ wɔi, anə́ ényɔ̄lɔ̄ á sɔŋ dzié. 19Və wa etám bávúbulu oyǎb ai sɔŋ dzoe, anə́ nyīé eyóē dzóm, á mim̀bim bə́wú məkǐ yā bə́ ngátúbulu ai məkɔ̌ŋ, mí bə̄bə̄dán wa á yób, á bə́ ngádzəb á məbóm mə́ ngɔg 20Wǎyǐ kig dzəbə ai bɔ́ á sɔŋ, amú o ngábɔli ǹnam wóe, amú o ngányami ayɔŋ dóe. Mvɔŋ miǹtómba e ḿbáá təge ai dzwé. 21Bɔán mí man tsíg bɔ́n, bə́ búdán ai bitɔ̌m bēsīá bábán, bə́ zā tə́bə, bə́ ngáhaman sí, bə́ ngádzala dzɔ̌ ai bətísɔn. 22Mayi nyoan, mə́ lúman ai bɔ́, Ǹtondôbə Ngul mə́sə énye a kɔ́bɔ̄ nálā, ­mayi tsíg dzwé Babilón, mə dímí fə ǹtəm wóé ai mvɔŋ dzié ésə. Ǹtondôbə énye a kɔ́bɔ.